Kaprimulgoj

**Kaprimulgoj** estas la birdoj de la genro ***Caprimulgus***, tio estas granda (multnombraj specioj) kaj tre disvastigita genro de kaprimulgedoj. La nomo devenas el la Latina por *kaprinsuĉistoj*, baze sur la malnova miskredo, ke la Eŭropa kaprimulgo povas suĉi lakton el kaprinoj. La sama termino **Kaprimulgoj** povas utili unue por aludi la individuojn de la Eŭropa kaprimulgo, due nur la membrojn de la genro *Caprimulgus* (kiel en tiu artikolo), trie ankaŭ la membrojn de aliaj samsubfamiliaj genroj ene de la subfamilio *Caprimulginae* (Kaprimulgenoj) aŭ eĉ kvare la membrojn de la tuta familio Kaprimulgedoj, do inklude la membrojn de la subfamilio *Chordeilinae*. Pli malprecize estus kvina ŝtupo inkludante ankaŭ la membrojn de la aliaj familioj ene de la ordo de Kaprimulgoformaj birdoj.

## Taksonomio
La genron *Caprimulgus* enkondukis en 1758 la sveda natursciencisto Carl Linnaeus en la deka eldono de sia verko *Systema Naturae*. La tipa specio estas la Eŭropa kaprimulgo (*Caprimulgus europaeus*). La nomo estas la Latina vorto por kaprimulgo; ĝi kombinas *kapra* kun la signifo "kaprino" kaj *mulgere* kun la signifo "melki". La mito ke kaprimulgoj povas suĉi lakton el kaprinoj estas rakontita de Plinio la Maljuna en lia verko *Natura Historio*: "Tiuj nomataj kaprosuĉuloj, kiuj similas sufiĉe grandan merlon, estas noktaj ŝtelistoj. Ili eniras la budojn de la paŝtistoj kaj flugas al la mamoj de la kaprinoj por suĉi ilian lakton, kiu vundas la mamon kaj pereigas ĝin, kaj la kaprinoj, kiujn ili melkis tiamaniere, iom post iom blindiĝas."

### Specioj
La genro enhavas jenajn 39 speciojn.

## Kutimoj 
La kaprimulgoj de la genro *Caprimulgus* troviĝas ĉirkaŭ la tuta mondo, kaj kiel aliaj kaprimulgedoj ovodemetas surgrunde sen nesto. Ili estas pli aktivaj malfruvespere kaj frumatene aŭ nokte kaj manĝas ĉefe tineojn kaj aliajn grandajn flugantajn insektojn. Kelkaj specioj, malkutime ĉe birdoj, ripozas laŭlonge de branĉo, anstataŭ laŭlarĝe, kio helpas la kamuflon dumtage. Mezvarmaj specioj estas tre migrantaj, kaj vintras en tropikoj.

## Aspekto 
Plej parto havas etajn piedojn, malutilaj por piediri, kaj ties milda plumaro estas tre kamufla kaj aspektas kvazaŭ arboŝelo aŭ seka foliaro. Ili estas mezgrandaj kaj noktulaj birdoj de longaj pintaj flugiloj, mallongaj kruroj kaj mallongaj bekoj. Ili havas longajn bridajn haregplumojn. Multaj havas ripeteman kaj ofte mekanikajn kantojn.

## Kamuflo 
Ili havas etajn krurojn (neutilaj por marŝado) kaj longajn flugilojn (kiuj permesas akrobatan flugadon). La milda plumaro estas kamufla. Kelkaj specioj kuŝas ne tra la branĉoj de la arboj, kiel la plej parto de la birdoj, sed laŭlonge. Tiel ili nevideblas dumtage ĉar aspektas kvazaŭ sekaj branĉoj. Tamen tiu preskaŭ perfekta kamuflado paradokse endanĝerigas kaprimulgojn, ĉar ili laŭinstinkte kiam estas for de ĝia kamufla medio, ekzemple sur ŝoseoj, sentas, ke neniu vidas ĝin kaj tiel nenial estas en danĝero. Je ĝia preferata sunsubira horo ĝiaj brilaj okuloj estas videblaj el centoj da metroj kontraŭ la aŭto-lumoj, la ŝoforo povas haltigi la aŭton eĉ je unu metro de la birdo kaj ĝi ne forflugos kvazaŭ neniu povas vidi ĝin. Se oni malfermas la pordoj aŭ oni daŭrigas la vojon ĝi forflugos laŭ ĝia moro. Tamen multaj ŝoforoj ne haltigas la aŭtojn kaj multaj birdoj pereas pro sia fido je kamuflo sen scii, ke ebenega unukolora ŝoseo ne samas al ĝia multkolora bruna medio.

## Dubinda speciaro 
* Amerika kaprimulgo, *Chordeiles minor*
* Longbeka kaprimulgo, *Systellura longirostris* aŭ *Caprimulgus longirostris* 
* Blankflugila kaprimulgo, *Eleothreptus candicans* aŭ *Caprimulgus candicans*
* Nigra kaprimulgo, *Nyctipolus nigrescens* aŭ *Caprimulgus nigrescens*
* Pigmea kaprimulgo, *Nyctipolus hirundinaceus* aŭ *Caprimulgus hirundinaceus*
* Malgranda kaprimulgo, *Setopagis parvula* aŭ *Caprimulgus parvulus*
* Roraima kaprimulgo, *Setopagis whitelyi* aŭ *Caprimulgus whitelyi*
* Kajena kaprimulgo, *Setopagis maculosa* aŭ *Caprimulgus maculosus*
* Makulvosta kaprimulgo, *Hydropsalis maculicaudus* aŭ *Caprimulgus maculicaudus*
* Blankvosta kaprimulgo, *Hydropsalis cayennensis* aŭ *Caprimulgus cayennensis*
* Arbusteja kaprimulgo, *Nyctidromus anthonyi* aŭ *Caprimulgus anthonyi*
* Vidvina kaprimulgo *Antrostomus carolinensis* aŭ *Caprimulgus carolinensis*
* Ruĝa kaprimulgo, *Antrostomus rufus* aŭ *Caprimulgus rufus*
* Kuba kaprimulgo, *Antrostomus cubanensis* aŭ *Caprimulgus cubanensis*
* Hispaniola kaprimulgo, *Antrostomus ekmani* aŭ *Caprimulgus ekmani*
* Brungrizkola kaprimulgo, *Antrostomus salvini* aŭ *Caprimulgus salvini*
* Jukatana kaprimulgo, *Antrostomus badius* aŭ *Caprimulgus badius*
* Silkovosta kaprimulgo, *Antrostomus sericocaudatus* aŭ *Caprimulgus sericocaudatus*
* Sablokoluma kaprimulgo, *Antrostomus ridgwayi* aŭ *Caprimulgus ridgwayi*
* Voĉalmozulo, *Antrostomus vociferus* aŭ *Caprimulgus vociferus*
* Meksika kaprimulgo, *Antrostomus arizonae* aŭ *Caprimulgus arizonae*
* Puertorika kaprimulgo, *Antrostomus noctitherus* aŭ *Caprimulgus noctitherus*
* Malhela kaprimulgo, *Antrostomus saturatus* aŭ *Caprimulgus saturatus*
* Bruna kaprimulgo, *Veles binotatus* aŭ *Caprimulgus binotatus*
* Kolkaprimulgo, *Gactornis enarratus* aŭ *Caprimulgus enarratus*
* Nigroŝultra kaprimulgo, *Caprimulgus nigriscapularis*
* Ruvenzora kaprimulgo, *Caprimulgus (poliocephalus) ruwenzorii*

## Referencoj 
Kategorio:Kaprimulgoformaj
Kategorio:Birdoj de Ameriko
Kategorio:Birdoj de Azio
Kategorio:Birdoj de Afriko
Kategorio:Birdoj de Eŭropo